《湘渚推篷图》
明代·程敏政

鹧鸪声残春水足，倒影横斜万枝绿。何人江上晓推篷，入眼浑疑舞鸾鹄。

此君自是出尘表，怪底人称可医俗。雨中乱点啼痕斑，月下清敲佩声玉。

峥嵘头角更堪喜，莫遣行庖误相斸。临风欲唤文湖州，听取新翻竹枝曲。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。